CELEX: 32022D0882
Language: sk
Date: 2022-06-03 00:00:00
Title: Rozhodnutie Rady (SZBP) 2022/882 z 3. júna 2022, ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku a zapojenie Bieloruska do agresie Ruska voči Ukrajine

3.6.2022   
               
               
                  SK
               
               
                  Úradný vestník Európskej únie
               
               
                  L 153/88
               
            
         ROZHODNUTIE RADY (SZBP) 2022/882
         z 3. júna 2022,
         ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku a zapojenie Bieloruska do agresie Ruska voči Ukrajine
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 15. októbra 2012 prijala rozhodnutie 2012/642/SZBP (1) o reštriktívnych opatreniach voči Bielorusku.
                  
               
                     (2)
                  
                  
                     Prezident Ruskej federácie 24. februára 2022 ohlásil vojenskú operáciu na Ukrajine a ruské ozbrojené sily začali útok na Ukrajinu, a to aj z územia Bieloruska. Uvedený útok je flagrantným porušením územnej celistvosti, zvrchovanosti a nezávislosti Ukrajiny.
                  
               
                     (3)
                  
                  
                     Rada 2. marca 2022 prijala rozhodnutie (SZBP) 2022/356 (2), ktorým sa zmenil názov rozhodnutia 2012/642/SZBP a zaviedli sa ďalšie reštriktívne opatrenia v reakcii na zapojenie Bieloruska do agresie Ruska voči Ukrajine.
                  
               
                     (4)
                  
                  
                     Európska rada vo svojich záveroch z 24. marca 2022 uviedla, že Únia je naďalej pripravená rýchlo pristúpiť k ďalším koordinovaným masívnym sankciám proti Rusku a Bielorusku s cieľom účinne zmariť schopnosti Ruska pokračovať v útočnej vojne.
                  
               
                     (5)
                  
                  
                     Vzhľadom na vážnosť situácie je vhodné rozšíriť zoznam bieloruských úverových inštitúcií a ich bieloruských dcérskych spoločností, na ktoré sa vzťahujú reštriktívne opatrenia, pokiaľ ide o poskytovanie špecializovaných služieb v oblasti zasielania finančných správ. Je tiež vhodné rozšíriť zoznam subjektov, na ktoré sa vzťahujú obmedzenia, pokiaľ ide o povolenia na predaj, dodávku, presun alebo vývoz tovaru a technológií s dvojakým použitím, ako aj tovaru a technológií, ktoré by mohli prispieť k vojenskému a technologickému posilneniu Bieloruska alebo k rozvoju jeho sektora obrany a bezpečnosti.
                  
               
                     (6)
                  
                  
                     Rozhodnutie 2012/642/SZBP by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie 2012/642/SZBP sa mení takto:
            
                        1.
                     
                     
                        Článok 2y sa nahrádza takto:
                        
                           „Článok 2y
                           
                              1.   Zakazuje sa poskytovať právnickým osobám, subjektom alebo orgánom uvedeným v prílohe V alebo akejkoľvek právnickej osobe, subjektu alebo orgánu usadeným v Bielorusku, ktorých vlastnícke práva z viac ako 50 % priamo alebo nepriamo vlastní subjekt uvedený v prílohe V, špecializované služby zasielania finančných správ, ktoré sa používajú na výmenu finančných údajov.
                           
                           
                              2.   Zákaz stanovený v odseku 1 sa na každú právnickú osobu, subjekt alebo orgán uvedené v prílohe V uplatňuje od dátumu, ktorý je pre ne uvedený v uvedenej prílohe. Zákaz sa od toho istého dátumu uplatňuje aj na všetky právnické osoby, subjekty alebo orgány usadené v Bielorusku, ktorých vlastnícke práva z viac ako 50 % priamo alebo nepriamo vlastní subjekt uvedený v prílohe V.“
                           
                        
                     
                  
                        2.
                     
                     
                        Prílohy II a V k rozhodnutiu 2012/642/SZBP sa menia tak, ako sa uvádza v prílohe k tomuto rozhodnutiu.
                     
                  
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 3. júna 2022
            
               
                  Za Radu
               
               
                  predsedníčka
               
               C. COLONNA
            
         
         
            (1)  Rozhodnutie Rady 2012/642/SZBP z 15. októbra 2012 o reštriktívnych opatreniach voči Bielorusku (Ú. v. EÚ L 285, 17.10.2012, s. 1). Aktuálne nazvaný rozhodnutie Rady 2012/642/SZBP z 15. októbra 2012 o reštriktívnych opatreniach vzhľadom na situáciu v Bielorusku a zapojenie Bieloruska do agresie Ruska voči Ukrajine.
         
            (2)  Rozhodnutie Rady (SZBP) 2022/356 z 2. marca 2022, ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku (Ú. v. EÚ L 67, 2.3.2022, s. 103).
      
      
         
            PRÍLOHA
            
                        1.
                     
                     
                        Príloha II k rozhodnutiu 2012/642/SZBP sa nahrádza takto:
                        
                           
                              „PRÍLOHA II
                              ZOZNAM PRÁVNICKÝCH OSÔB, SUBJEKTOV ALEBO ORGÁNOV PODĽA ČLÁNKU 2d
                              Bieloruské ministerstvo obrany
                              140 Repair Plant JSC
                              558 Aircraft Repair Plant JSC
                              2566 Radioelectronic Armament Repair Plant JSC
                              AGAT – Control Systems – Managing Company of Geoinformation Control Systems Holding, JSC
                              AGAT – Electromechanical Plant OJSC
                              AGAT – SYSTEM
                              ATE – Engineering LLC
                              BelOMO Holding
                              Belspetsvneshtechnika SFTUE
                              Beltechexport CJSC
                              BSVT – New Technologies
                              Department of Internal Affairs of the Gomel Region Executive Committee (Útvar pre vnútorné záležitosti Výkonného výboru Gomeľskej oblasti)
                              Internal Troops of The Ministry of Internal Affairs of the Republic of Belarus (Vnútorné sily Ministerstva vnútra Bieloruskej republiky)
                              KGB Alpha
                              Kidma Tech OJSC
                              Minotor-Service
                              Minsk Wheeled Tractor Plant
                              Oboronnye Initsiativy LLC
                              OJS KB Radar Managing Company
                              Peleng JSC
                              State Authority for Military Industry of the Republic of Belarus (Štátny vojensko-priemyselný výbor Bieloruskej republiky)
                              State Security Committee of the Republic of Belarus (Výbor pre štátnu bezpečnosť Bieloruskej republiky)
                              Transaviaexport Airlines JSC
                              Volatavto OJSC
                           
                        “
                  
                        2.
                     
                     
                        Príloha V k rozhodnutiu 2012/642/SZBP sa nahrádza takto:
                        
                           
                              „PRÍLOHA V
                              ZOZNAM PRÁVNICKÝCH OSÔB, SUBJEKTOV ALEBO ORGÁNOV PODĽA ČLÁNKU 2y
                              
                                          Názov právnickej osoby, subjektu alebo orgánu
                                       
                                       
                                          Dátum uplatňovania
                                       
                                    
                                          Belagroprombank
                                       
                                       
                                          20. marec 2022
                                       
                                    
                                          Bank Dabrabyt
                                       
                                       
                                          20. marec 2022
                                       
                                    
                                          Development Bank of the Republic of Belarus
                                       
                                       
                                          20. marec 2022
                                       
                                    
                                          Belinvestbank (Belarusian Bank for Development and Reconstruction)
                                       
                                       
                                          14. jún 2022
                                       
                                    
                        “